**Usmernenie k zápisu do prvého ročníka základnej školy**

 Povinná školská dochádzka začína začiatkom školského roka (1. septembra), ktorý nasleduje po dni, **keď dieťa dovŕši šiesty rok veku** a **dosiahne školskú spôsobilosť**.

**Rodič dieťaťa** (matka, otec), iná fyzická osoba ako rodič, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, poručník, opatrovník alebo zástupca zariadenia, v ktorom sa vykonáva ústavná starostlivosť, výchovné opatrenie, neodkladné opatrenie alebo ochranná výchova (ďalej len „zákonný zástupca“) **je povinný prihlásiť dieťa**, ktoré **dovŕši šesť rokov veku k 31. augustu v príslušnom kalendárnom roku (vrátane)** a **má trvalý pobyt na území Slovenskej republiky**, na plnenie povinnej školskej dochádzky v základnej škole (ďalej len „zápis“), bez ohľadu na to, či dieťa dosiahlo školskú spôsobilosť alebo nedosiahlo školskú spôsobilosť a je u neho predpoklad, že bude pokračovať v plnení povinného predprimárneho vzdelávania. Uvedené sa vzťahuje aj na dieťa, ktoré v aktuálnom školskom roku nenavštevuje materskú školu alebo zariadenie predprimárneho vzdelávania.

V školskom roku 2023- 2024 sa zapisujú budúci prváčikovia na školský rok
2024 – 2025 deti ktoré sa narodili od 1.9.2017 do 31.8.2018 a deti ktoré mali v školskom roku 2023 – 2024 odklad povinnej školskej dochádzky.

 V zmysle zákona o ochrane osobných údajov a o zmene a doplnení niektorých zákonov zákonný zástupca udeľuje súhlas škole ako spracovateľovi so zberom a spracovaním poskytnutých osobných údajov uvedených v prihláške a to za účelom evidencie prihlásených žiakov počas doby nevyhnutnej na plnenie úloh školy v súvislosti s prijímacím konaním a školskou dochádzkou žiaka. Uvedený súhlas sa týka aj poskytnutia údajov tretím stranám v nevyhnutných prípadoch na zabezpečenie plnenia povinností školy pri prijímacom konaní a školskej dochádzke.

Podľa zákona č. 245/2008 Z. z. o výchove a vzdelávaní (školský zákon)

základná škola vyžaduje pri zápise dieťaťa nasledovné osobné údaje:

a) osobné údaje o dieťati v rozsahu

• meno, priezvisko a rodné priezvisko (je žiaduce, aby bolo uvedené v tvare totožnom ako na rodnom liste),

• dátum a miesto narodenia,

• adresa trvalého pobytu alebo adresa miesta, kde sa dieťa obvykle zdržiava, ak sa nezdržiava na adrese trvalého pobytu,

• rodné číslo,

• štátna príslušnosť,

• národnosť,

• materinský jazyk

b) osobné údaje o zákonných zástupcoch dieťaťa v rozsahu

• titul, meno a priezvisko, rodné priezvisko,

• adresa bydliska a druh pobytu,

• kontakt na účely komunikácie.

K zápisu je potrebné priniesť rodný list dieťaťa, občiansky preukaz zákonných zástupcov, prípadne ďalšie dokumenty potrebné k zápisu, vyšetrenie CPPaP apod.

Pri zápise zákonný zástupca uvedie škole či bude žiak navštevovať školský klub detí, druh výchovy (etická – náboženská), stravovanie v školskej jedálni.

Potrebné dokumenty nájdene na webovej stránke školy

V Tekovských Lužanoch 22.3.2024